Title: พระราชกฤษฎีกาจัดตั้งเทศบาลเมืองระยอง ในท้องที่จังหวัดระยอง

พระราชกฤษฎีกา
จัดตั้งเทศบาลเมืองระยอง
จังหวัดระยอง
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๗ ธันวาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองระยอง
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พ.ศ.
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองระยอง
จังหวัดระยอง พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดระยอง
ตามเขตที่กำหนดไว้ในมาตรา ๔ ขึ้นเป็นเมืองมีฐานะเป็นเทศบาลเมือง มีนามว่า เทศบาลเมืองระยอง
จังหวัดระยอง

มาตรา ๔  ให้กำหนดเขตเทศบาลเมืองระยอง
จังหวัดระยอง ไว้ดังนี้ คือ 
ด้านเหนือ
ตั้งแต่หลักเขตที่ ๑
ริมคูฝั่งเหนือตรงมุมหมู่บ้านราษฎรเลียบไปตามริมคูฝั่งเหนือถึงหลักเขตที่ ๒
ริมทางเกวียนไปทับมา ฝั่งเหนือ เลียบไปตามหมู่บ้านราษฎรถึงหลักเขตที่ ๓ ทางเกวียนไปบ้านค่าย เลยเลียบไปริมทางเกวียนฝั่งเหนือถึงหลักเขตที่
๔ ริมทางเกวียนไปบ้านเกาะหวายเลียบไปตามทางเกวียนฝั่งตะวันออก
ด้านตะวันออก
ตั้งแต่หลักเขตที่ ๔ เลียบไปทางเกวียนฝั่งตะวันออกถึงหลักเขตที่ ๕
ริมแม่น้ำระยองฝั่งตะวันตกข้ามแม่น้ำระยองถึงหลักเขตที่ ๖ ตรงริมแม่น้ำระยองฝั่งตะวันออก
ด้านใต้
ตั้งแต่หลักเขตที่ ๖ เลียบริมแม่น้ำระยองฝั่งใต้ถึงหลักเขตที่ ๗ ริมแม่น้ำระยองถึงหลักเขตที่
๘ ชิดทางเกวียนฝั่งเหนือ แล้วเลยเลียบริมทางเกวียนฝั่งใต้ถึงหลักเขตที่ ๙
ริมถนนไปปากน้ำฝั่งใต้
ด้านตะวันตก
ตั้งแต่หลักเขตที่ ๙ เลียบริมทางเกวียนฝั่งเหนือข้ามถนนตัดตรงทุ่งนาถึงหลักเขตที่
๑๐ ริมแม่น้ำระยองฝั่งใต้ แล้วข้ามฟากแม่น้ำระยองถึงหลักเขตที่ ๑๑
ตรงริมแม่น้ำระยองฝั่งเหนือบรรจบหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อนให้มีหลักย่อยปักไว้เป็นระยะ
เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖  ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองระยอง
เป็นของเทศบาลเมืองระยอง จังหวัดระยอง ตามมาตรา ๖๔
แห่งพระราชบัญญัติจัดระเบียบเทศบาล พ.ศ. ๒๔๗๖

มาตรา ๗  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์ไพศาลย์
รัฐมนตรี

[เอกสารแนบท้าย]

๑.
แผนผังท้ายพระราชกฤษฎีกาจัดตั้งเทศบาลเมืองระยอง จังหวัดระยอง พุทธศักราช ๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๒๐ มีนาคม ๒๕๖๓

อรญา/ตรวจ
๓ เมษายน ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๗๑๘/๑๐ ธันวาคม ๒๔๗๘